**Pregătiri de război**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cum să îți tulbur propria tăcere

în care te-ai retras fără permis

spre-a împlini o pământească vrere

de a muri țintind la Necuprins?

Când ai ales a cerului magie

să-ți fie-n orizonturi azimut,

Speranța ai trimis-o-n iobăgie

să-și caute cămin de împrumut.

Căci al tau pântec ei i-a fost covată

și am crescut cu ea ca gemănari,

Eu temător, iar ea neînfricată,

Pășit-am spre Lumină solidari.

M-ai legănat cu a iubirii undă

la margine de lume și de vis,

ca un pendul ce-atinge o secundă

să prinda a ei vrajă fără bis.

Din sânul stâng am supt a ta sfințire,

Iar laptele matern ocean mi-a fost

pe care am plutit spre fericire

știind că voi atinge al meu rost.

Din celălalt am supt a ta dorință

ca să mă-nalț departe de abis,

Să-mi fie Adevărul locuință,

iar drumul meu lipsit de compromis.

Cum ești, acum, pitită printre stele,

aș vrea să-ți spun că încă nu sunt lut

pe-al vieții front, străin de bagatele,

căci platoșă mi-a fost al tău sărut.

Doar seara mă dezbracă de putere,

iar liniștea răsună delirant,

Căci îmi lipsește focul din artere

și sfatul tău cu rol de comburant.

Dar îmi îndrept privirea spre înalturi,

spre acel loc în care te-ai pitit.

Pe-al cerului ocean fără de caturi

te regăsesc prin propriul licărit.

Privind etern, cu-a lacrimii durere,

te rog, tacit, cu-al inimii nucleu,

să-mi dai o picătură de putere

din laptele matern, drept panaceu.

Ca să mă scald în tinereasca-i forță,

Să-mi fac din ea ținuta de atac,

Iar albul ei să-mi fie ca o torță

ce lumina-v-a negrul fără leac.